Snelweg-held kry groot beloningKat Stott (Foto: Facebook) ŉ Vrou wie se motor verlede Saterdag in die middel van die N1-snelweg onklaar geraak het, het haar dankbaarheid uitgespreek oor haar “beskermengel”, Godfrey Makhubela, wat haar in haar kwesbaarste oomblik gehelp het. Godfrey het later R20 000 as beloning vir sy goeie daad gekry. Kat Stott het in ŉ plasing op Facebook geskryf dat sy saam met haar dogter op pad was na ŉ troue toe haar motor meteens in die middel van die snelweg onklaar geraak het. “Jy kan nie die malligheid glo wanneer jy tot stilstand kom op die snelweg waar verkeer teen 120 km/h vloei nie. Wanneer jy bestuur, is jy deel van die vloei, so jy voel nie die spoed nie. Maar wanneer jy stop, besef jy skielik hoe kwesbaar jy is. “Dit was angswekkend om in my truspieëltjie te kyk en ŉ 16-wiel-vragmotor te sien wat op my motor afpyl net om blitsvinnig uit te swaai en my net-net te mis. Mense het hul toeters vir my geblaas, geskree en ligte geflikker asof ek regtig sal besluit om in die middelbaan van die N1 stil te hou!” het sy geskryf. Godfrey Makhubela het vir Stott en haar dogter gehelp toe haar kar op die snelweg onklaar geraak het. (Foto: Facebook) Stott het gesê sy weet nie hoekom haar motor onklaar geraak het nie en al wat sy kon doen, was om die waarskuwingsligte aan te sit en die handrem op te trek. Sy het haar versekeringsmaatskappy gebel en vertel van haar situasie. Hulle het vir Stott gesê hulle is op pad, maar dat sy niks anders kan doen as om net te wag nie. “Die volgende oomblik kyk ek weer in my truspieëltjie en sien ŉ insleepvoertuig agter my geparkeer. My eerste reaksie is: ‘Nee, ek gaan nie nou hierdie ou betaal nie, en my versekeringsmaatskappy is op pad.’ “Maar die man het net vir my gesê: ‘Ek wil nie jou geld hê nie, ek wil niks van jou af hê nie. Al wat ek wil hê, is dat julle veilig is. Iemand gaan julle raakry hier, julle is nie veilig hier nie.’” Stott het in trane uitgebars oor Makhubela wat hom so oor hulle ontferm het. Makhubela het weerkaatsende klere aangehad, en het begin om bakens in die pad te plaas en die verkeer weg van Stott se motor af te stuur. Hy het Stott se dogter aan die hand geneem en haar veilig in sy voertuig laat sit. Hy het sy voertuig voor Stott se motor ingetrek en haar motor opgelaai. Hy het daarna vir Stott ook na die veiligheid van sy voertuig vergesel. “Hy het ŉ paar honderd meter verder gery na ŉ groot oop terrein waar ons kon parkeer. Hy het die motor van die voertuig af gelaai en weer na my gekom. ‘Ek wou jou nie bang maak of seermaak nie. Al wat ek wou doen, is seker maak julle is veilig’, was sy woorde.” Makhubela het toe in sy voertuig gesit en wag tot Stott se versekeringsmaatskappy opgedaag het. Hy het eers gery toe hy sien hulle is veilig. “Net so vinnig soos wat hy opgedaag het, was hy weer weg, maar ek sal nooit sy goedheid vergeet nie. Ek is steeds oorweldig deur sy deernis, rein liefde en lig. Ek glo regtig hy het my en my dogter gered daardie dag. Hy is ŉ onbaatsugtige, goedhartige mens wat ek as niks anders as ŉ beskermengel kan klassifiseer nie,” het sy geskryf. Godfrey Makhubela het vir Stott en haar dogter gehelp toe haar kar op die snelweg onklaar geraak het. (Foto: Facebook) Stott se Facebook-plasing is meer as 6 700 keer gedeel en meer as 2 400 mense het al kommentaar gelewer. “Dit is mense soos Godfrey wat ons hoop gee dat hierdie plek steeds beter kan wees. God seën jou,” skryf een kommentator. “Welgedaan, jongman! Jy is ŉ regte-lewe-superheld,” skryf ŉ ander. Stott het ná afloop van haar plasing op Facebook ŉ skarefinansieringplatform gebruik om geld in te samel vir Godfrey “sodat hy vir hom ŉ selfoon kan koop om almal se mooi kommentare op Facebook te lees”. Mense het saamgespan en R20 000 vir Makhubela bymekaargemaak om vir hom ŉ “Kersgeskenk” te gee as ŉ dankie vir sy goeie daad. “As jy deur hierdie storie geraak is, moedig ons jou aan om aan te hou om goeie dade vir ander mense te doen,” het Stott geskryf.